วิตกผลประกอบการเอกชนฉุดดาวโจนส์ปิดวานนี้ลบ 85 จุด
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (21 เม.ย.) เนื่องจากนักลงทุนวิตกกังวลเกี่ยวกับผลประกอบการของบริษัทเอกชน รวมถึงบริษัทดูปองท์ ขณะที่นักลงทุนจับตาดูการเจรจากปัญหาหนี้กรีซอย่างใกล้ชิด หลังจากมีกระแสความวิตกกังวลเกิดขึ้นในตลาดว่า กรีซอาจจะผิดนัดชำระหนี้
22 เม.ย. 2558

สำนักข่าวอินโฟเควสท์รายงานว่า ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (21 เม.ย.) เนื่องจากนักลงทุนวิตกกังวลเกี่ยวกับผลประกอบการของบริษัทเอกชน รวมถึงบริษัทดูปองท์ ขณะที่นักลงทุนจับตาดูการเจรจากปัญหาหนี้กรีซอย่างใกล้ชิด หลังจากมีกระแสความวิตกกังวลเกิดขึ้นในตลาดว่า กรีซอาจจะผิดนัดชำระหนี้
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 17,949.59 จุด ลดลง 85.34 จุด หรือ -0.47%, ดัชนี NASDAQ ปิดที่ 5,014.10 จุด เพิ่มขึ้น 19.50 จุด หรือ +0.39% และดัชนี S&amp;P500 ปิดที่ 2,097.29 จุด ลดลง 3.11 จุด หรือ -0.15%
ตลาดหุ้นนิวยอร์กอ่อนแรงลง หลังจากที่พุ่งขึ้นกว่า 200 จุดเมื่อวันจันทร์ที่ผ่านมา เนื่องจากนักลงทุนวิตกกังวลเกี่ยวกับแนวโน้มผลประกอบการของบริษัทเอกชน หลังจากบริษัทดูปองท์เปิดเผยผลประกอบการไตรมาสแรกปีนี้อยู่ที่ 1.34 ดอลลาร์ต่อหุ้น ซึ่งน้อยกว่าการคาดการณ์ของนักวิเคราะห์ และได้ฉุดราคาหุ้นดูปองท์ร่วงลง 2.95%
ขณะที่หุ้นเวริซอน ปรับลง 0.43% หลังจากบริษัทเปิดเผยรายได้รายไตรมาสปรับตัวลดลงสู่ระดับ 3.2 หมื่นล้านดอลลาร์ และหุ้นอินเตอร์เนชันแนล บิสิเนส แมชีน (IBM) ดิ่งลง 1.14% แม้ว่าบริษัทเปิดเผยผลประกอบการรายไตรมาส 2.91 ดอลลาร์ต่อหุ้น เพิ่มขึ้น 9% เมื่อเทียบเป็นรายปี
นักลงทุนจับตาดูการเจรจาปัญหาหนี้กรีซอย่างใกล้ชิด โดยล่าสุดเจ้าหน้าที่รัฐบาลกรีซเปิดเผยว่า นายอเล็กซิส ซิปราส นายกรัฐมนตรีกรีซ เตรียมพบปะหารือกับนางอังเกรา แมร์เคิล นายกรัฐมนตรีเยอรมนี ในวันพฤหัสบดีนี้ นอกรอบการประชุมสุดยอดสหภาพยุโรป (EU) ที่กรุงบรัสเซลส์ ซึ่งนับเป็นการพบปะกันครั้งนี้มีขึ้นในช่วงเวลาที่เจ้าหน้าที่ของกรีซและตัวแทนของกลุ่มประเทศเจ้าหนี้กำลังเจรจากันที่กรุงปารีส
นอกจากนี้ นักลงทุนยังจับตาดูข้อมูลเศรษฐกิจที่สำคัญของสหรัฐในสัปดาห์นี้ รวมถึงยอดขายบ้านมือสองเดือนมี.ค., จำนวนผู้ขอรับสวัสดิการว่างงานครั้งแรกรายสัปดาห์, ดัชนีผู้จัดการฝ่ายจัดซื้อ (PMI) ภาคการผลิตเบื้องต้นเดือนเม.ย., ยอดขายบ้านใหม่เดือนมี.ค. และยอดสั่งซื้อสินค้าคงทนเดือนมี.ค.